作者:李甲
標題:擊梧桐
內容:杳杳春江闊。收細雨、風蹙波聲無歇。雁去汀洲暖，岸蕪靜，翠染遙山一抹。群鷗聚散，徵航來去，隔水相望楚越。對此、凝情久，念往歲上國，嬉遊時節。鬥草園林，賣花巷陌，觸處風光奇絕。正恁濃歡裡，悄不意、頓有天涯離別。看那梅生翠實，柳飄狂絮，沒個人共折。把而今、愁煩滋味，教向誰說。